Diari Oficial de la Generalitat Valenciana


Sumari del DOGV 555, del 27-03-1987 (1987/808444)

ORDRE de 24 de febrer de 1987, de la Conselleria d'Agricultura i Pesca, per la qual s'estableixen, mitjançant l'Institut de Cooperativisme Agrari Valencià, subvencions per millorar la formació i capacitació professional del personal dependent de les cooperatives i SAT de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/02/24/(1)/dof/vci/html**

### Dades del document

Número de DOGV
:   555

Data del DOGV
:   27-03-1987

Secció del DOGV
:   DISPOSICIONS GENERALS

Número del document
:   1987/808444


Data del document
:   24-02-1987

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 24 de febrer de 1987, de la Conselleria de Agricultura y Pesca, per la qual s'estableixen, mitjançant l'Institut de Cooperativisme Agrari Valencià, subvencions per millorar la formació i capacitació professional del personal dependent de les cooperatives i SAT de la Comunitat Valenciana.  
Per Decret 198/1985 de 23 de desembre, del Consell de la Generalitat Valenciana, es disposa l'aprovació de diverses actuacions conduents a la modernització del sector agrari valencià. Aquesta modernització necessària no pot dar-se a terme si les cooperatives i les SAT, que són un dels instruments més idonis per aconseguir-la, no disposen d'una eficàcia empresarial i societària adequada.   
Amb aquest motiu, la Conselleria d'Agricultura i Pesca considera d' interés summe donar suport a l'organització i desenvolupament per part de les cooperatives i SAT de plans de formació, així com la realització d'activitats orientades a una preparació tècnica adequada, administrativa i gerencial del personal que en depén.   
En atenció d'aquests motius, i de conformitat amb el que estableix la Disposició Final Primera del Decret 198/1985 de 23 de desembre,   
ORDENE:  
Article primer  
La Conselleria d'Agricultura i Pesca fomentarà la professionalització del personal de les Cooperatives Agràries, de les SAT i de les Cooperatives de Treball Associat de Producció Agrària de la Comunitat Valenciana, mitjançant les ajudes tècniques i econòmiques per a la formació cooperativa dels socis i del personal que en depén, en matèries d'interés cooperatiu agrari que estableix aquesta Ordre.   
Article segon  
La Conselleria d'Agricultura i Pesca subvencionarà la realització d'activitats de formació del personal de les cooperatives i de les SAT. Amb aquest efecte s'entendrà per personal de la cooperativa, tant els socis i els seus fills, com aquells que hi mantinguen algun tipus de relació laboral.   
Article tercer  
Podran sol·licitar aquestes subvencions les Cooperatives Agràries, SAT, Cooperatives de Treball Associat de producció agrària i entitats, sense ànim de lucre, l'objecte de les quals siga el desenvolupament del Cooperativisme Agrari i que tinguen el domicili situat a la Comunitat Valenciana.   
Article quart  
Les cooperatives i les SAT que complesquen els requisits establerts a l'article anterior, podran ser subvencionades per la realització de les activitats següents:   
a) Organització directa per les cooperatives o les SAT, de cursos de formació, jornades i viatges d'estudi.   
b) Realització de cursos, seminaris i jornades de formació del personal, organitzats per altres entitats, públiques o privades, tant a Espanya com a l'estranger.   
c) Realització d'estades d'aprenentatge, a cooperatives del mateix sector, tant nacionals com estrangeres, amb la finalitat de millorar- ne la qualificació professional del personal i de contribuir al desenvolupament econòmic de la cooperativa.   
d) Elaboració i divulgació de material informatiu entre els socis (Butlletins, Revistes,...)   
Article cinqué  
Les entitats que vulguen acollir-se a les subvencions establertes en la present Ordre hauran de presentar a la Conselleria d'Agricultura i Pesca la sol·licitud d'ajuda junt amb els següents documents:   
- Justificants que acrediten el compliment per part de l'entitat sol·licitant de les obligacions fiscals i amb la Seguretat Social.   
- Pressupost de despeses per a la realització de les activitats formatives previstes a l'article quart de la present Ordre.   
- Per a les activitats previstes en els apartats a) i b) de l'article quart, haurà de presentar-se també el Programa del curs, el viatge o la jornada a realitzar. Per a les activitats dels apartats c) i d), memòria que les explique.   
Article sisé  
Les subvencions tindran les quanties i els límits següents:   
a) Per a la realització dels cursos i les jornades assenyalades a l'article quart a), les ajudes podran arribar al 100% del cost del professorat, el material didàctic, la publicitat i les altres despeses dels assistents quan es considerarà d'interés summe per al desenvolupament cooperatiu valencià la realització dels susdits cursos o jornades.   
Quan l'activitat formativa organitzada per la cooperativa o SAT consistirà en la realització de viatges col·lectius d'estudis en els quals participen més de 20 persones, l'ajuda podrà ascendir fins a l'equivalent a 100 pessetes per quilòmetre realitzat, sense que puga superar-se per raó del transport la quantia màxima d'un milió de pessetes.   
b) Per a la realització de les activitats esmentades a l'article quart b), la subvenció, que no podrà superar la quantia de 300.000 pessetes per cooperativa, consistirà:   
- en una ajuda del 50% de les despeses d'inscripció o matriculació en el curs, seminari o jornades a realitzar.   
- si per al desplegament d'aquestes activitats es requeria el desplaçament de les persones interessades, les ajudes s'incrementarien en:   
-20 pessetes per quilòmetre realitzat.   
- el 50% de les despeses d'allotjament ocasionades, amb una ajuda màxima de 2.000 pessetes per dia i persona.   
-2.000 pessetes per persona i dia en concepte de manutenció.   
c) Per a la realització de les estades d'aprenentatge contemplades a l'article quart c), la quantia de la subvenció, que no podrà superar la xifra màxima de 300.000 pessetes per entitat, consistirà en:   
-20 pessetes per quilòmetre realitzat.   
- el 50% de les despeses d'allotjament amb una ajuda màxima per persona de 2.000 pessetes per dia.   
-2.000 pessetes per persona i dia en concepte de manutenció.   
d) Les activitats contemplades a l'article 4. d) podran ser subvencionades fins al 50% del cost.   
Article seté  
Per a la justificació escaient de les subvencions concedides, les cooperatives i SAT beneficiàries hauran d'acreditar:   
a) Per a les activitats descrites a l'article 4 a):   
- Documents justificatius de les despeses realitzades amb motiu de l'organització del curs, la jornada o el viatge d'estudis.   
- Quan l'activitat realitzada consistirà en un viatge d'estudis, haurà de presentar-se relació nominal dels assistents. El Secretari de l'entitat acreditarà la condició de soci dels assistents, o la seua relació laboral amb la cooperativa o SAT, segons corresponga.   
b) Per a les activitats descrites a l'article 4 b):   
- Documents acreditatius del pagament dels drets d'inscripció o matriculació i/o certificat d'assistència expés per l'entitat organitzadora.   
- Documents justificatius de les despeses d'estada i de desplaçament, si bé aquests últims podran ser substituïts per una declaració del Secretari de l'entitat interessada quan el personal desplaçat no haurà utilitzat transport públic. El Secretari de l'entitat haurà d?acreditar també el caràcter de personal de la cooperativa o SAT dels assistents.   
c) Per a les activitats descrites a l'article 4 c):   
- Certificat de l'entitat cooperativa on s'ha realitzat l'estada d'aprenentatge, que n'acreditarà la realització i la durada.   
- Els mateixos documents justificatius de despeses d'estada, desplaçament i condició dels assistents que s'esmenten a l'apartat. b) in f ne del present article.   
d) Per a les activitats descrites a l'article 4. d):   
- Justificació de les despeses.   
- Models de publicació realitzada.   
Article vuité  
Obtinguda la subvenció sol·licitada, si es comprovava amb posterioritat que les activitats la realització de les quals s'ha acreditat o les despeses ocasionades per aquestes no corresponien amb la realitat, la cooperativa haurà de tornar l'import de la subvenció.   
Article nové  
Les subvencions a què fa referència aquesta Ordre es pagaran amb càrrec als crèdits per a transferències de capital del Programa de l'Institut de Cooperativisme Agrari Valencià, continguts en l'Estat de Despeses per a 1987 del Pressupost de la Generalitat Valenciana.   
DISPOSICIO FINAL  
Aquesta Ordre vigirà el dia de la publicació al Diari Oficial de la Generalitat Valenciana.   
València, 24 de febrer de 1987.   
El Conseller d'Agricultura i Pesca,  
LLUIS FONT DE MORA i MONTESINOS


Còpia Permalink ELI